เอสบีเคยันชูผลดีซื้อเสริมสุข
ควงซันโตรีรุกเครื่องดื่มไทยปฏิเสธร่วมมือเป๊ปซี่ฮุบธุรกิจ
10 ส.ค. 2554

ควงซันโตรีรุกเครื่องดื่มไทยปฏิเสธร่วมมือเป๊ปซี่ฮุบธุรกิจ
เอสบีเค เบฟเวอเรจ ดอดชี้แจง ก.ล.ต. ยืนยันเข้าถือหุ้น “เสริมสุข” กว่า 9% ต้องการโอกาสเชิงพาณิชย์ทางธุรกิจ หวังขยายตลาดเครื่องดื่มในไทย 
แหล่งข่าวจากวงการเครื่องดื่ม เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ทำหนังสือเรียกให้บริษัท เอสบีเค เบฟเวอเรจ เข้าชี้แจงกรณีการเข้ามาถือหุ้น บริษัท เสริมสุข (SSC) จำนวน 24.26 ล้านหุ้น คิดเป็น 9.13% ของหุ้นที่จำหน่ายแล้วทั้งหมดของ SSC และมีผู้ถือหุ้นรายย่อยร้องเรียนว่าเป็นกลุ่มเดียวกับ บริษัท เป๊ปซี่–โคล่า ในการเข้าครอบงำกิจการของ SSC 
แหล่งข่าวกล่าวว่า เอสบีเค ได้ทำหนังสือชี้แจงกรณีดังกล่าวยืนยันว่า เอสบีเค และบริษัท Suntory ซึ่งเป็นบริษัทแม่ในประเทศญี่ปุ่น ไม่ได้กระทำการใดๆ ร่วมกับกลุ่มเป๊ปซี่ เพื่อเข้าครอบงำกิจการของ SSC และไม่ได้มีความสัมพันธ์ใดๆ กับเป๊ปซี่ 
นอกจากนี้ เอสบีเค ยังยืนยันว่าการลงทุนใน SSC เป็นการตัดสินใจด้วยตนเอง รวมทั้งไม่ได้ลงทุนพร้อมกับเป๊ปซี่ในเวลาใกล้เคียงกัน ซึ่งการลงทุนนี้ เพื่อต้องการโอกาสทางธุรกิจเชิงพาณิชย์ ที่จะได้รับในอนาคตจากการดำเนินธุรกิจกับ SSC เพื่อขยายธุรกิจเครื่องดื่มของกลุ่มซันโตรี ในประเทศไทย ซึ่งซันโตรี เห็นว่า ประเทศไทย มีศักยภาพในการขยายตลาดธุรกิจเครื่องดื่ม เนื่องจากมีประชากรมาก และสัดส่วนทางการตลาดสูง
“เอสบีเค ซื้อหุ้นเสริมสุข ใช้เงินลงทุนจากผู้ถือหุ้น เอสบีเค และเงินกู้จากซันโตรี โฮลดิ้ง ที่ญี่ปุ่น ซึ่งเป็นบริษัทที่มีการเงินมั่นคง” 
สำหรับบริษัท ซันโตรี ญี่ปุ่น เป็นผู้ผลิตและจำหน่ายเครื่องดื่มรายใหญ่ในประเทศญี่ปุ่น มีทุนจดทะเบียน 7 หมื่นล้านเยน ได้รับการจัดอันดับน่าเชื่อถือที่ระดับ AA 
เอสบีเค ชี้แจงอีกว่า การประเมินผลตอบแทนในการลงทุน SSC ที่ได้รับข้อมูลจากที่ปรึกษาการเงิน จากการพิจารณาผลประกอบการ รวมทั้งประโยชน์ที่ SSC จะได้รับจากการแก้ไขสัญญาระหว่างเสริมสุขกับเป๊ปซี่ รวมทั้งศักยภาพในอนาคต หากมีการปรับแผนธุรกิจ SSC ใหม่ เอสบีเค คาดว่า ราคาหุ้น SSC ที่ 50 บาท จะให้ผลตอบแทนการลงทุนระยะยาว ซึ่งเป็นผลตอบแทนที่น่าพอใจ 
“เอสบีเคและกลุ่มซันโตรี เล็งเห็นผลตอบแทนในระยะยาวในการลงทุนหุ้น เสริมสุข รวมทั้งโอกาสเชิงพาณิชย์ที่กลุ่มอาจดำเนินการในอนาคตกับเสริมสุข เป็นการเพิ่มศักยภาพของเสริมสุข ในตลาดเครื่องดื่มในประเทศไทย เพราะการถือหุ้นสามารถมีส่วนร่วมในการแสดงความคิดเห็นและใช้สิทธิตามกฎหมายที่ผู้ถือหุ้นทำได้” แหล่งข่าวกล่าว 
แหล่งข่าวจากโบรกเกอร์ กล่าวว่า ซันโตรี เข้ามาไล่เก็บหุ้นบนกระดานและซื้อหุ้นบิ๊กล็อต ในช่วงสัปดาห์สุดท้ายก่อนที่บริษัท เอสเอส เนชั่นแนล โลจิสติกส์ จะปิดทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) ส่งผลให้ราคาหุ้น SSC บนกระดานปรับตัวขึ้นไปสูงสุด 60 บาท เฉลี่ยแล้วซันโตรี มีต้นทุนประมาณ 53-54 บาท และราคาสูงสุดที่ได้มาคือ 58 บาท จากนั้นซันโตรี ขายหุ้นออกมาให้ เอสบีเค ถือ ราคา 46.50 บาท ขาดทุนทันที 7.5 บาท และไม่สามารถทำกำไรจากส่วนต่างของราคาหุ้นได้ จากปัจจุบันอยู่ที่ 41.50 บาท